15, 16 ноябрҙә Башҡорт дәүләт университетында Халыҡ-ара телдәр фестивале үтте. Сараны Башҡорт дәүләт университетының Өҙлөкһөҙ белем биреү институты (ИНО), филология факультеты, Белем алыусыларҙың берләшкән советы, ЮНЕСКО клубы һәм Башҡорт дәүләт университетының Студенттар клубы ойошторҙо. Был көндәрҙә республикабыҙҙың төрлө юғары уҡыу йорттарынан, мәктәптәренән, йәмәғәт ойошмаларынан, шулай уҡ Удмуртиянан, Иркутск, Һамар, Свердловск, Силәбе өлкәләренән Ҡаҙағстан һәм Үзбәкстан Республикаларынан, Польша, Болгария, Германия, Ҡытай, Вьетнам һәм Африка илдәренән килеүсе 500-ләгән тел һөйөүселәрҙе дуҫтарса йылы атмосфера берләштерҙе. Телдәр донъяһына сәйәхәт был сараны тантаналы рәүештә асыу менән башланды, ойоштороусылар фестивалгә аҡ юл теләне, ә тамашасылар йылы башланғыстан ыңғай тәьҫораттар алды. Сараны асыу церемонияһы Майкл Джексондың “We are the world” йыры менән тамамланды, бөтә халыҡтарҙың берлеге символына әйләнгән был йыр фестивалдә яңы яңғыраш алды. Тамашасылар уны ихлас күтәренкелек менән ҡабул итте һәм аяҡ өҫтө баҫып ҡушылып йырланы.